Як даведаўся ў музеі, у спадчыну ад Савецкага саюза ў Быхаве засталіся велічэзныя мураваныя бункеры, дзе яшчэ гадоў трыццаць таму захоўвалася ядзерная зброя. Сёння ад турыстаў (пераважна экстрэмальных) там няма адбою. Падумалася, а чаму б не музеефікаваць гэтыя бункеры і той жа ўстанове культуры не зарабляць грошы? Згадваецца, што на фартыфікацыйных збудаваннях, ператвораных у музейныя філіялы, зарабляюць у шэрагу раёнаў краіны. Пры гэтым самі збудаванні захоўваюцца ў належнай чысціні — іх не сорамна паказаць замежным аматарам гісторыі. Што да быхаўскага бункера — думаецца, калі бюджэту не пад сілу такая музеефікацыя, варта запрасіць прыватніка. І справа зрушыцца.